Ալ-Հուֆուֆ

Ալ-Հուֆուֆ (), քաղաք Սաուդյան Արաբիայում։ Տեղակայված է Էշ Շարկիա վարչական շրջանում։ Բնակչությունը, ըստ 2010 թվականի տվյալների, կազմում է 321 471 մարդ։

Ընդհանուր տեղեկություններ 
Քաղաքը գտնվում է Էլ Հասա օազիսում՝ ծովի մակարդակից 164 մետր բարձրության վրա։

Այն համարվում է Սաուդյան Արաբիայի գլխավոր քաղաքակրթական կենտրոններից մեկը։ Այստեղ է բնակվում երկրի հայտնի մարդկանց մեծ մասը։ Քաղաքում գործում են գյուղատնտեսական, անասնաբուժական և կենդանի պաշարների հետազոտման ֆակուլտետներ (մյուս ֆակուլտետները գտնվում են Դամամայում)։ Գործում են կանանց համար նախատեսված բժշկագիտության, ատամնաբուժության և տնավարության ուսուցման ֆակուլտետներ։

Ըստ ավանդազրույցի, Ալ-Հուֆաֆը համարվում է արաբական և մուսուլմանական աշխարհներում հայտնի ողբերգական սիրային պատմության կերպարների՝ Լեյլիի և Մեջնունի մահվան վայրը։ Ինչպես նաև, այստեղ, իբրև թե եղել է Շեբայի թագուհին։

Քաղաքը 1953 թվականին դարձել է Արևելյան գավառի կենտրոնը։ Այնտեղ դեռևս կարելի է գտնել Օսմանյան կայսրության հետքեր։ Քաղաքում գործում է թանգարան, որը պատմում է երկրի պատմության մասին։

Բնակչություն 
XX դարի սկզբում Ալ-Հուֆուֆի բնակչությունը կազմել է գրեթե 25 հազար մարդ, որի երեք քառորդը (75%) կազմում էին սուննիները, իսկ մնացածը՝ տասներկուականներ։ Քաղաքի կրոնական կազմը տարբեր է։ Մինչ այսօր, քաղաքը համարվում է կարևոր կենտրոն սուննիների՝ Արաբական թերակղզում Մալիքիական մազհաբի հետևորդների համար։ Ալ-Հուֆուֆի մոտ գտնվող գուղերում, դեռևս բնակվում են բազմաթիվ տասներկուականներ։

Էկոնոմիկա և տրանսպորտ 

Քաղաքում լավ զարգացած է տնայնագործությունը՝ բրդյա շորերի և կտորների, ոսկյա և արծաթյա զարդերի արտադրությունը։ Քաղաքում արտադրում են նաև պղնձից պատրաստված հուշանվեր սրեր և դաշույններ։ Քաղաքի մոտ գտնվող օազիսում աճեցնում են արմավ, բրինձ, խաղող, գարի և ցորեն, բուծում են արաբական նժույգներ։ Ալ-Հուֆուֆում գործում է Սաուդյան Արաբիայում հայտնի ուղտի շուկան։

Ալ-Հուֆուֆում կա երկու օդանավակայան, որից մեկը փակ է, իսկ մյուսից Saudi Arabian Airlines ընկերության կողմից կատարվում են ներքին թռիչքներ դեպի Ջիդու, այդ պատճառով քաղաքը սպասարկում է King Fahd International Airport-ը, որը գտնվում է քաղաքից 130 կիլոմետր հեռավորության վրա։

Քաղաքը տեղակայված է նավահանգստային Ռաս-Տանուռա և Դամամ քաղաքները մայրաքաղաք Ալ-Ռիադի հետ կապող երկրի գլխավոր երկաթգծի վրա։

Գրականություն 
 Густерин П. В. Города Арабского Востока. — М.: Восток—Запад, 2007. — 352 с. — (Энциклопедический справочник). — 2000 экз. — ISBN 978-5-478-00729-4

Ծանոթագրություններ

Արտաքին հղումներ 
 Տեղեկություն քաղաքի մասին զբոսաշրջիկների համար

Սաուդյան Արաբիայի քաղաքներ